G op-pressen TAL-PITCH-PINE FIL-KĊINA, is-sett ta' l-ikel kien dejjem jittawwal minn wara l-ħġieġ. Sett abjad b'girlanda fjuri lilà mal- bordura, bil-platti weqfin fuq ix-xifer, platt wara platt bħal pakkett gallettini; bl-istanjata tal-kafċ fin-nofs, bil-buqar tal-ħalib, iz-zukkariera, il-kikkri, il-plattini… kollox abjad karti, bil-għaqal u bravu jittawwal sieket minn wara l-ħġieġ. Is-sett ta' l-ikel kellu post vantaġġjuż fil-kċina. Mill-għoli tad-dresser kien iġib kollox taħtu. Xejn ma kien jaħrablu. Jara u jisma' u jifli u jtiegħem kollox. Ħaġa waħda biss ma kienx jista' jara. L-arloġġ. Dak kien imdendel sewwa sew fuq id-dresser u għalhekk qatt ma seta' jarah. Imma kien jisimgħu. Ġo dik il-kċina kbira, armata bil-kuker u l-microwave oven, bil-friġġ u d-dishwasher, qatt ma kien jiġri xejn. Jew kważi. Il-ħoss waħdieni t'hemm ġew ma kienx dak taċ-ċips tfaqqa' burraxka ġo taġen żejt, lanqas tal-kawlata tbaqbaq, jew tal-kafċ jtektek. Kien biss il-ħoss imniegħes ta' l-arloġġ. wieħed f'kull ras u tnejn f'kull ġenb. Kull meta ħarstu taqa' fuq dik il-mejda, is-sett ta' l-ikel kien jaħbat jitħarrek. Il-girlandi tal-bordura jaqbdu id f'id, l-istanjata tal-kafċ timtela bil-fwar u l-ħġieġ tad-dresser jittappan. Is-sett ta' l-ikel kien dlonk jinfexx jgħix it-tifkira ta' snin ilu; taż- żmien meta huwa ma kienx ikkundannat jgħix għal dejjem ġo ħabs tal-ħġieġ. Meta fil-Ħdud u l-festi kien jinżel jiġri mill-ixkafef tad-dresser biex jintelaq fuq ħanintu t-tvalja l-bajda tal-bizzilla u hemm iwettaq dak li nħoloq għalih. U t-tifkira minnufih issaħħanlu qalbu bil-ħeġġa tat-timpana, bil-fwar tal-laħam il-forn, bis-samta tas-soppa tal-piżelli, bid-daħk, biċ-ċajt, biċ-ċekċik, biċ- ċempil, bit-tektik. Illum sab ruħu għall-wiri. Jonqos biss li quddiemu jwaħħlulu tabella: Sett ta' l-Ikel ta' 50 biċċa. U l-kċina saret mużew. Dak li nħoloq għall-użu spiċċa għall-wiri. Iċ-ċeramika saret fossila. Imma xi drabi … kultant … darba f'mitt qamar … il-Barranil Fl-ewwel fażi tal-ġrajja, il-Barrani kien ipoġġi mal-mejda b'magg kafċ u kisra ħobż mixwija quddiemu u joqgħod bi kwietu jixrob u jqarmeċ u jħares fil- baħħ; lil hinn mid-dishwasher battal, lil hinn mill-kuker u l-friġġ. Fil-baħħ ta' l-imbiegħed. Kien jaħbat se jara s-siġġijiet jimtlew u l-mejda tfur. Imma kien jibla' l-kafċ bil-ħatfa u jqum bis-salt. Is-sett ta' l-ikel joħlom kemm irid. Hu kien ilu li għalaq il-ktieb u bela' l-pilloli tad-dimensja. U li ma kienx għal dik il-misħuta ikla, kollox kien jibqa' miexi ħarir. Imma darbtejn kuljum l-aċidi ta' l-istonku kienu jibdew igerrmu u kontra qalbu jkollu jmur jiġbed siġġu minn tal-mejda l-battala u jinxteħet hemm bilqiegħda … jiekol waħdu b'ħarstu tgħaddi żbrixx minn fuq il-kuker u żżiġġ 'il bogħod. U minn taħt il-għajn dejjem jilmaħ lis-sett ta' ħamsin biċċa jittawwallu skantat minn wara l-ħġieġ imtappan tad-dresser. Misħut sett. Messu ilu ħataf il-ħamsin biċċa tiegħu u farrakhom f'mija, mitejn, elfejn. Qatt ma basar li dik id-daqsxejn ċeramika taf taħżen fiha memorji aktar minn ċippa tal-kompjuter. U meta darba fettillu ħataf platt f'idu bil-għan li jsabbtu mal-ħajt, il-fjuri lilà tal- bordura ħarsu lejh bil-ħniena u fi mnifsejh sprejjawlu l-fwieħa kollha ġiżimina ta' dari, Le, mhux tort tas-sett ta' l-ikel. Forsi dawk il-pilloli tad-dimensja kienu skaduti. Jew tort tal-mejda. Dik il-mejda kellha madwarha sitt siġġijiet. Kif qatt seta' xi ħadd jokkupa biss post wieħed u jħossu komdu ::: b'ħames siġġijiet battala jħarsu biċ-ċiera lejh7 Igerrmu kemm iridu l-aċidi ta' l-istonku, ma kienx se jħallihom aktar ikaxkruh lejn dik il-mejda u jġegħluh ipoġġi bilqiegħda penitenza. L-ikla għalih kienet tilfet ir-ritwal. Kien nesa kif il-bnedmin jiċċelebraw kollox b'ikla: għeluq sninhom, l-anniversarji, il-jiem speċjali ta' ħajjithom, il-festi, jum twelid il-Mulej, jum il-qawmien tiegħu u f'kulturi oħrajn saħansitra wara funeral. U kull meta xi mkien is-siġġijiet madwar mejda jimtlew, l-ikla f'salt wieħed titlef ir-raison d'etre tagħha. Waqtli kulħadd taparsi jfaħħar it-tieba ta' l-ikel u taparsi jtiegħem il-benna ta' l-inbid, fis-sewwa kulħadd ikun qed jikkonsma l-kumpanija, ir-rakkonti, il-ħars, it-tbissim … boqqa wara boqqa ta' hena. U għalhekk dawk ta' madwar il-mejda arahom jippruvaw itawlu u jġebbdu r-ritwal kemm jistgħu, pawsi twal bejn platt u ieħor. Mid-deżerta għall-kafċ, mill-kafċ għal-likur, mil-likur għas-sigarri … bit-tama li dik l-għaqda ta' madwar il-mejda ma tinkisirx. L-iċken skop ta' kull ikla huwa l-ikel. Il-Barrani dan kien ilu li fehmu. U għalhekk sabbat is-siġġu u ħalef li qatt aktar ina jpoġġi madwar dik il-mejda. Hekk wasletit-tieni fażi. Bħal-Lhud fil- lejla ta' l-Eżodu, beda jiekol bilwieqfa, bil-ħeffa. Jixgħel ir-radju biex jisma' l-kant tas-salmi skond l-aħħar diski tal-klassifika. U bejn gidma u oħra mit- timpana li xtara take awav, idur mal-kamra ,ibattal is-sink mill-platti ta' ġimgħa ilu u jgħabbi d-dishwasher, iteftef il-gazzetta, iqalleb il-posta li rċieva … u ġenbejh imħażżma u l-ħatar f'idu. Dak in-nharli fi triqtu lejn ix-xogħol lemaħ kelb jiekol taħt il-bankina, kien waqaf ħesrem iħares lejh. Intebaħ li l-klieb tat-triq biss jieklu waħidhom. L-għasafar tal-bejt, il-ħamiem, it-tiġieġ tal-batterija, il-qżieqeż, il-baqar … dawn kollha jieklu flimkien imqar fi triqithom għall-qatla. Imma l-kelb tat-triq iċarrat il-boroż taż-żibel u jiekol wahdu, bil-ħeffa u bil-ħornijiet tal-karozzi jpaqpqu ġo widnejh. U ftakar fil-biża' ta' Robinson Crusoe; mhux il-biża' tas- solitudni imma l-biża' li jispiċċa selvaġġ. Ġol-gżira mwarrba tiegħu Crusoe kien ipprova jżomm id-dekor, ir-ritwal. Iżda fil-kċina pulita tal- pitch-pine huwa kien qed jinbidel f'kelb tat-triq. U minnufih iġġieled mal- kċina. Beda jiekol bil-platt ġo ħoġru quddiem it-televixin. Bil-platt fuq banketta quddiem il-kompjuter. Xi mkien, ikun fejn ikun, basta 'l bogħod mill-mejda tar- ritwal. Basta 'l bogħod mill-ħarsa patetika ta' dak is-sett ta' ħamsin biċċa. U hekk il-pilloli tad-dimensja bdew jaħdmu. Forsi ma kinux skaduti daqskemm ħaseb. U kull meta jkollu bilfors jidħol fil-kċina kien jagħmel kollox bil-ħeffa. Il-kuker, id-diskwasher, il-microwave, il-friġġ f'salt wieħed daru konfoffa kontrieh. ''X'erġajt ġejt tagħmel 'l hawn Ma tafx li mhux postok2 Hawn post it-tħawtil. Post ix-xogħol. Post il-ħeġġa. Hawn post l-ikla mhux post l-ikel Is-sett ta' l-ikel biss kien dejjem jixħitlu tbissima u tnehida minn wara l-ħġieġ tad-dresser. U sa ma l-microwave oven isaħħanlu z-zalza tal-bieraħ, arah jitlaq 'il barra minn dik l-art ipprojbita u jirritorna biss meta ċ-ċempila tal-forn tagħtih permess. U bil-mod il-mod waslet it-tielet fażi. Beda jagħmel xirjiet kbar ta' ġobniet, perżutijiet, salami, żebbuġ mimli, zalzett u ġbejniet; jippakkja l-friġġ bihom u meta jasal ħin it-tgerrim ta' l-aċidu, imur b' ġirja jiftaħ il-bieba u hemmhekk, bilwieqfa, ġo kċina mudlama ħlief għar-roqgħa dawl safrani tal-friġġ, joqgħod jibla' gidma ġbejna, żewġ żebbuġiet, slajs perżut …1 Kollox bil-ħeffa waqt li mit-triqat mudlama jgħaddi l-Anġlu tal-Mewt ifittex il-bibien għeriewen minn demm il-ħaruf. Imbagħad malli jagħlaq il-friġġ fil-kċina taqa' dalma kbira. B'hekk l-ebda kuker u microwave ma jkunu jistgħu jarawh. Jiżgiċċalhom 'il barra bil-ħeffa. Lanqas is-sett ta' ġod-dresser ma jilmħu. Imma darba reġa' lemaħ lil dak il-kelb tat-triq jissara mal-boroż taż-żibel. U lemaħlu l-għadmiet ta' koxxtejh imqabbżin. Il-kustilji gabjetta. Tgħid din premonizzjoni/ Ir-raba' fażi7: Baqa' sejjer b'ġirja waħda lejn is-supermarket, ġibed karretta, u beda jaħtaf mill-ixkafef u jgħabbi. Imbagħad ġirja oħra lejn il-kċina, dawwar il-fardal ma' ħżiemu u xammar idejh. Is-sett ta' l-ikel beda joqmos minn wara l-ħġieġ. Il-kuker baqa' skantat. Beda jqatta' n-nagħniegħ irqiq irqiq ħa jagħmel is-sauce. Il-girlandi tal-fjuri lilà saru ħannieqa waħda. Qata' farretti fondi ġol- laħam tal-ħaruf u ġo fihom infilsa s-snien tat-tewm. Il-ħġieġ tad-dresser beda jirtogħod. Dilek il-laħam bil-meraq tal-lumi, bil-bżar, bil-klin u bil-butir maħlul. imbagħad xeħet kollox fil-forn u ħallieh jinħema fuq nar bati. Sadattant poġġa fil-friġġ iż-żewġ fliexken Orvieto li xtara u fuq il-mejda firex it-tvalja tal-bizzilla. Imbagħad mexa bil-lajma lejn id-dresser tal-pitch- pine u fetaħ il-bibien tal-ħġieġ. Is-sett ta' ħamsin biċċa bilkemm ried jemmen. Kien ilu s-snin ma jingħaqad mat-tvalja tal-bizzilla. Imma issa, f'ħakka t'għajn sab qalbha miftuħa beraħ għalih u ntelaq jitbahrad fuqha. Il-platt il-fond ġol- platt iċ-ċatt. Il-platt tal-ġenb bis-sarvetta mitwija maqrut fuqu. Imbagħad ġew il-pożati stainless steel. It-tazzi tas-sieq. It-tazzi ta' l-ilma. U sa fl-aħħar żewġ xemgħat twal. Bil-mod il-mod il-forn beda jċaqċaq u r-riħa tal-laħam żgiċċat ħelu ħelu minn bejn il-bieba u mill-kċina mewġet bil-lajma lejn is-salott, fejn il-Barrani, bi ktieb oħxon ġo ħoġru, kien qed jaqra Ġwanni Kap XIII. Id-dixx tal-ħaruf sab postu f'nofs il-mejda. Ix-xemgħat inxtegħlu. Iż-żewġ fliexken Orvietu wieħed f'kull tarf. Ftit lil hinn mid-dixx tal-ħaruf, kannestru bil-ħobż tal-Malti mqatta' kisriet ħoxnin. Ir-radju mixgħul baxx. Is-sett ta' l-ikel ferħan se jtir. Sa fl-aħħar … kollox bħal dari. Il-Barrani jaħtaf il-puġġaman u pass pass jitla' 'lfuq lejn kamartu. Imma qabel ma jagħlaq il-bieb warajh jerġa' jaċċerta ruħu li dawk il-pilloli tad- dimensja ma kinux skaduti. Mir-radju jinstema' ħafif ħafif il-kant tas-salmi. Mit-triqat mudlama l-anġlu jgħaddi jħaxwex. Jieqaf iħares lejn il-blata tal-bieb bajda karti. Jgħolli l-lukkett u jidħol ħelu ħelu. Is-sett ta' ħamsin biċċa qatt ma seta' jifhem l-għaliex ix-xemgħa tħalliet tinħall u togħdos sal-kandlier, l-għaliex l-Orvieto baqa' ma nfetaħx, l-għaliex il-ħaruf tħalla jiksaħ ġod-dixx u jinten b'laħmu u xaħmu, l-għaliex il-ħobż ażżmu bbies, l-għaliex is-sitt siġġijiet ta' madwar il-mejda baqgħu battala, l-għaliex kollox sab ruħu ġo borża taż-żibel u ttiekel mill-kelb tat-triqat, U lanqas ma fehem l-għaliex sab ruħu mill-ġdid wara l-ħġieġ tad-dresser ta' kċina siekta u mudlama għal ħafna u ħafna u ħafna snin. U baqa' qatt ma fehem l-għaliex l-arloġġ ta' fuq id-dresser waqaf itektek.